Tarybos Sprendimas
2002 m. sausio 21 d.
dėl Europos bendrijos ir Pietų Afrikos Respublikos Susitarimo dėl prekybos spiritu laikinojo taikymo
(2002/54/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį, siejant su 300 straipsnio 2 dalies pirmosios pastraipos pirmuoju sakiniu,
atsižvelgdama į Komisijos pasiūlymą,
kadangi:
(1) Bendrija ir Pietų Afrikos Respublika turi numatyti Europos bendrijos ir Pietų Afrikos Respublikos Susitarimo dėl prekybos spiritu laikinąjį taikymą nuo 2002 m. sausio 28 d. (toliau - Susitarimas), kol bus užbaigtos visos procedūros, reikalingos Susitarimo įsigaliojimui Pietų Afrikoje.
(2) Siekdama palengvinti tam tikrų Susitarimo nuostatų įgyvendinimą, Komisija turėtų leisti atlikti būtinus techninius pakeitimus, remiantis 1989 gegužės 29 d. Tarybos reglamento (EEB) Nr. 1576/89, nustatančio bendrąsias spiritinių gėrimų apibrėžimo, apibūdinimo ir pateikimo taisykles [1], 15 straipsnyje nustatyta tvarka.
(3) Todėl turėtų būti patvirtinamas tuo tikslu sudarytas Susitarimas pasikeičiant laiškais,
priėmė šį sprendimą:
1 straipsnis
Bendrijos vardu patvirtinamas Susitarimas pasikeičiant laiškais, numatantis Europos bendrijos ir Pietų Afrikos Respublikos Susitarimo dėl prekybos spiritu laikinąjį taikymą nuo 2002 m. sausio 28 d.
Susitarimo pasikeičiant laiškais ir Susitarimo dėl prekybos spiritu tekstai pridedami prie šio sprendimo.
2 straipsnis
Tarybos pirmininkas įgaliojamas paskirti asmenį (asmenis), turintį (turinčius) teisę pasirašyti Susitarimą pasikeičiant laiškais, tuo išreiškiant Bendrijos pritarimą, kad šis Susitarimas jai būtų privalomas.
3 straipsnis
Siekiant taikyti Susitarimo dėl prekybos spiritu 5 straipsnio 8 dalį ir 16 straipsnio 2 dalį, Tarybos reglamento (EEB) Nr. 1576/89 15 straipsnyje nustatyta tvarka Komisija įgaliojama sudaryti dokumentus, kurių reikia Susitarimo pakeitimams atlikti.
4 straipsnis
Komisija atstovauja Bendriją Susitarimo dėl prekybos spiritu 17 straipsniu įkurtame jungtiniame komitete.
5 straipsnis
Sprendimas skelbiamas Europos Bendrijų oficialiajame leidinyje.
Priimta Briuselyje, 2002 m. sausio 21 d.